
[bookmark: _Hlk242883902]«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՆԱԽԱԳԾԻ ԸՆԴՈՒՆՄԱՆ

[bookmark: _Hlk240623856]Անհրաժեշտությունը: «Հայաստանի Հանրապետության 2026 թվականի պետական բյուջեի մասին» օրենքում վերաբաշխում, Հայաստանի Հանրապետության կառավարության 2025 թվականի դեկտեմբերի 25-ի N 1910-Ն որոշման մեջ փոփոխություններ և լրացում կատարելու մասին» Հայաստանի Հանրապետության կառավարության որոշման նախագծի (այսուհետ` նախագիծ) ընդունման անհրաժեշտությունը պայմանավորված է գյուղատնտեսության ոլորտում ապահովագրական համակարգի շրջանակում 2026 թվականի գյուղատնտեսական տարվա ապահովագրական հատուցումների նկատմամբ պետության կողմից ստանձնած պարտավորությունների կատարումն ապահովելու անհրաժեշտությամբ։
Ընթացիկ իրավիճակը և խնդիրները: 2026 թվականի գյուղատնտեսական տարվա համար գյուղատնտեսության ոլորտում ապահովագրվել են ծիրանի, խաղողի, խնձորի, դեղձի, սալորի, սեխի, ձմերուկի, կարտոֆիլի, բալի, կեռասի, ցորենի, գարու և վարսակի մշակաբույսերը՝ կարկտահարության, կարկտահարության և հրդեհի, գարնանային ցրտահարության և երաշտի ռիսկերից։
2026 թվականի գյուղատնտեսական տարվա համար ապահովագրական ընկերությունների կողմից վաճառվել է 9528 ապահովագրական պայմանագիր, որոնց շրջանակում համախառն ապահովագրավճարը կազմել է շուրջ 798.8 մլն դրամ, իսկ ապահովագրված այգիների և ցանքատարածությունների ընդհանուր մակերեսը կազմել է շուրջ 10928 հա։ Նշված ցուցանիշները վկայում են գյուղատնտեսության ոլորտում ապահովագրական համակարգի ընդգրկվածության և կիրառության շարունակական ընդլայնման մասին։
Գյուղատնտեսության ոլորտում ապահովագրական համակարգի ներդրման ծրագրի շրջանակում գյուղատնտեսությամբ զբաղվող տնտեսավարողներին տրամադրվում է պետական աջակցություն՝ ապահովագրական վճարների մասնակի սուբսիդավորման միջոցով, իսկ ապահովագրական ընկերությունների կողմից իրականացվող հատուցումների՝ սահմանված շեմը գերազանցող մասի նկատմամբ պետության կողմից նախատեսվում է համապատասխան փոխհատուցման մեխանիզմ։
Համաձայն Հայաստանի Հանրապետության կառավարության 2019 թվականի հոկտեմբերի 24-ի N 1485-Լ որոշման 33-րդ կետի 13-րդ ենթակետի՝ 2026 թվականի գյուղատնտեսական տարվա համար Գործակալության անդամ յուրաքանչյուր ապահովագրական ընկերությանը փոխհատուցվում է նաև ապահովագրական հատուցումների այն մասը, որը գերազանցում է հավաքագրված (հաշվեգրված) ապահովագրավճարի 80 տոկոսը։
Գյուղատնտեսության ապահովագրողների ազգային գործակալության կողմից 2026 թվականի օգոստոսի 31-ի դրությամբ ներկայացված տեղեկատվության համաձայն՝ 2026 թվականի գյուղատնտեսական տարվա համար ապահովագրական հատուցումների ընդհանուր կանխատեսվող ծավալը կազմում է շուրջ 1.7 մլրդ դրամ։ Մասնավորապես, առաջին փուլում նախատեսվում է իրականացնել շուրջ 1.1 մլրդ դրամի ապահովագրական հատուցումներ՝ բալ, կեռաս, ծիրան և սալոր մշակաբույսերի գծով, իսկ երկրորդ փուլում՝ շուրջ 652 մլն դրամի հատուցումներ՝ մնացած մշակաբույսերի գծով։ Ներկայացված հաշվարկների համաձայն՝ 1.7 մլրդ դրամ ընդհանուր վնասաբերության պայմաններում պետական աջակցության անհրաժեշտ չափը կկազմի շուրջ 1.1 մլրդ դրամ։ Առաջին փուլում նախատեսվող շուրջ 1.1 մլրդ դրամ հատուցումներից մոտ 640 մլն դրամը պետք է ֆինանսավորվի ապահովագրական ընկերությունների կողմից, իսկ 453.05 մլն դրամի չափով հատուցումների տրամադրման համար անհրաժեշտ է պետական սուբսիդավորում։ Կից ներկայացվում է տեղեկանք-հիմնավորումը։ 
Տվյալ բնագավառում իրականացվող քաղաքականությունը։ Նախագծի ընդունումը համահունչ է գյուղատնտեսության ոլորտում ռիսկերի կառավարման և ապահովագրական համակարգի զարգացման պետական քաղաքականությանը՝ նպաստելով գյուղատնտեսական արտադրության ռիսկերի նվազեցմանը, գյուղատնտեսությամբ զբաղվող տնտեսավարողների ֆինանսական կայունության բարձրացմանը և ապահովագրական համակարգի շարունակական գործունեության ապահովմանը։ 
Կապը ռազմավարական փաստաթղթերի հետ։ Հայաստանի վերափոխման ռազմավարություն 2050, Կառավարության 2026-2031թթ. ծրագիր, ոլորտային և/կամ այլ ռազմավարություններ: Նախագծի ընդունումը բխում է Հայաստանի Հանրապետության կառավարության 2026-2031 թվականների ծրագրով գյուղատնտեսության ոլորտում նախատեսված քաղաքականության առաջնահերթություններից։ Մասնավորապես, Հայաստանի Հանրապետության կառավարության 2026-2031 թվականների ծրագրով գյուղատնտեսության ոլորտում քաղաքականությունն ուղղված է լինելու գյուղատնտեսության ինտենսիվացմանը, պարենային համակարգերի դիմակայունության բարձրացմանը և թվային գյուղատնտեսության զարգացմանը։ Նշված թիրախներին հասնելու նպատակով ծրագրով նախատեսվում է պետական աջակցությամբ ընդլայնել գյուղատնտեսական ապահովագրության համակարգը՝ ներառելով նոր ապահովագրական պրոդուկտներ և շահառուների ավելի լայն շրջանակ։
Հայաստանի Հանրապետության գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների ռազմավարության «Դիվերսիֆիկացում և ռիսկերի կառավարում» սկզբունքում և «Բարձրացնել գյուղատնտեսության ոլորտի մրցունակությունը և արդյունավետությունը» առաջնահերթությունում կարևորվում է ապահովագրական համակարգի աստիճանական ներդրումը։ 
[bookmark: _Hlk242775857]Կարգավորման նպատակը և բնույթը: Նախագծով առաջարկվում է 1022 Գյուղատնտեսության խթանման ծրագրի 12001 Գյուղատնտեսական վարկերի տոկոսադրույքների սուբսիդավորում միջոցառման (ՀՀ կառավարության 2019 թվականի մարտի 7-ի N 184-Լ որոշմամբ հաստատված Գյուղատնտեսության ոլորտին տրամադրվող վարկերի տոկոսադրույքների սուբսիդավորման ծրագիր) շրջանակում վարկերի վաղաժամկետ մարմամբ պայմանավորված առկա 300 մլն դրամ, 1022 «Գյուղատնտեսության խթանման» ծրագրի 12011 «Հայաստանի Հանրապետությունում գյուղատնտեսական նշանակության հողերի միավորմանը (կոնսոլիդացիային) աջակցություն» միջոցառման 63․55 մլն դրամ և 1187  «Գյուղատնտեսության արդիականացման» ծրագրի 12024 ««Խելացի» անասնաշենքերի կառուցման կամ վերակառուցման և դրանց տեխնոլոգիական ապահովման աջակցության ծրագրի շրջանակներում աջակցություն» միջոցառման 89․5 մլն դրամ խնայված միջոցները (ընդամենը՝ 453,05 մլն դրամ) ուղղել 1022 Գյուղատնտեսության խթանման ծրագրի 12005 «Գերմանիայի զարգացման վարկերի բանկի (KFW) հետ համատեղ գյուղատնտեսության ոլորտում ապահովագրական համակարգի ներդրման փորձնական ծրագրի իրականացման համար պետական աջակցություն» միջոցառման շրջանակում Գործակալության անդամ ապահովագրական ընկերություններին հավաքագրված (հաշվեգրված) ապահովագրավճարի 80 տոկոսը գերազանցող մասի փոխհատուցմանը։
 Միաժամանակ պետք է նշել, որ վերոնշյալ 1022- 12001՝ Գյուղատնտեսական վարկերի տոկոսադրույքների սուբսիդավորում (ՀՀ կառավարության 2019 թվականի մարտի 7-ի N 184-Լ որոշմամբ հաստատված Գյուղատնտեսության ոլորտին տրամադրվող վարկերի տոկոսադրույքների սուբսիդավորման ծրագիր), 1022 - 12011՝ «Հայաստանի Հանրապետությունում գյուղատնտեսական նշանակության հողերի միավորմանը (կոնսոլիդացիային) աջակցություն» և 1187- 12024՝ ««Խելացի» անասնաշենքերի կառուցման կամ վերակառուցման և դրանց տեխնոլոգիական ապահովման աջակցության ծրագրի շրջանակներում աջակցություն» միջոցառումների գծով մինչև տարեվերջ լրացուցիչ գումարների պահանջ չի առաջանալու։
Նախագծով նախատեսվում է նաև համապատասխանեցնել Հայաստանի Հանրապետության կառավարության 2025 թվականի դեկտեմբերի 25-ի N 1910-Ն որոշման NN 3, 4, 5, 9 և 9.1 հավելվածներում միջոցառման անվանումը՝ այն շարադրելով «Գյուղատնտեսության ոլորտում ապահովագրական համակարգի ներդրման փորձնական ծրագրի իրականացման համար պետական աջակցություն» ձևակերպմամբ։
Նախագծի շրջանակում որպես ոչ ֆինանսական ցուցանիշ սահմանվել է 6 ապահովագրական ընկերություն, որոնց նկատմամբ, գործող կարգավորումների համաձայն, կապահովվի ապահովագրական հատուցումների՝ հավաքագրված ապահովագրավճարի 80 տոկոսը գերազանցող մասի պետական փոխհատուցման տրամադրումը։
Միաժամանակ, երկրորդ փուլով նախատեսվող շուրջ 652 մլն դրամի ապահովագրական հատուցումների համար ևս ակնկալվում է պետական սուբսիդավորման անհրաժեշտություն, որի վերաբերյալ համապատասխան լրացուցիչ տեղեկատվությունը կներկայացվի հատուցումների տրամադրումից հետո։
Նախագծի ընդունման արդյունքում 2026 թվականի պետական բյուջեում լրացուցիչ ծախս չի նախատեսվում։ 
Նախագծի մշակման գործընթացում ներգրավված ինստիտուտները և անձինք: Նախագիծը մշակվել է ՀՀ էկոնոմիկայի նախարարության կողմից: 
Ակնկալվող արդյունքը: Նախագծի ընդունման արդյունքում կապահովվի 2026 թվականի գյուղատնտեսական տարվա առաջին փուլով նախատեսված ապահովագրական հատուցումների համար անհրաժեշտ 453.05 մլն դրամ պետական աջակցության հատկացումը, ինչը հնարավորություն կտա ապահովագրական ընկերություններին սահմանված կարգով կատարել ապահովագրական պարտավորությունները և ապահովել գյուղատնտեսական գործունեությամբ զբաղվող տնտեսավարողների կրած վնասների փոխհատուցման գործընթացի շարունակականությունը։
